Gedagte vir die dag: Onkruid – stresFoto: Pinterest.com Nog ’n deel het geval waar dorings opgeskiet en die nuwe blare versmoor het. (Lukas 8:7) Die boer saai, maar terwyl hy saai, val sommige van die saad tussen die onkruid. Die onkruid groei saam met die saad en laat dit verstik. Elke stukkie grond het natuurlik net plek vir ’n beperkte aantal plantlewe. Sedert die sondeval groei die kwaad altyd vinniger as die goeie, en so is dit ook met onkruid. Dis mos altyd die een appel in die kis wat die res laat sleg word. Die onkruid is gou-gou meer as die koring en wurg dit stadig dood. Die saad tussen die onkruid dui op die mense wat die woord hoor, maar as gevolg van al die stres en sorge in hulle lewe kan die vrug nie ontkiem nie. Bekommernisse is soos roes. Dit vreet jou siel se oorvloedigheid stukkie vir stukkie weg. Stres is een van die ergste dinge wat mense kan ervaar. Probeer dit uit jou lewe kry. Stres maak ’n mens siek. Dit takel jou gestel af en dit vreet jou geloof op. As ons regtig wil hê dat God se woord in ons lewe moet ontkiem sodat daar baie geestelike vrug sal wees, moet ons moeite doen met ons bekommernisse. Ons moet ’n punt daarvan maak om elke dag ons laste af te laai voor die troon van God. Ons moet leer om te sê: “Let go, let God.” Om nie die volle gewig van die lewe net op onsself te neem nie, maar werklik ons pad aan die Here oor te laat. Bekommernisse en stres hou jou weg van God se oorvloed.